Soetsuur gebakte pruime saam met ’n eendjie | Stillewe
March 25, 2015 ~ Jeanne
Geurige geroosterde pruime vir eend
(of varktjoppies, noudat ek daaraan dink)
Genoeg vir 2 – met dalk ’n raps ekstra vir poeding of ontbyt. Vir eersgenoemde behoort vanieljeroomys of mascarpone glad nie uit plek te wees nie. Ja dis dalk vreemd om mosterdsade in jou poeding te hê. Maar die lewe is nie net wit en swart nie.
6 pruime, halveer en ontpit
60 ml witwyn- of sherrie-asyn
¼ t geel mosterdsaadjies
¼ t koljandersade, gekneus
3 E donker bruinsuiker
Plaas al die bestanddele in ’n oondbak en bak teen sowat 160 grade tot die pruime lekker sag raak en die sous begin prut, sowat 40 minute. Skep uit en sit voor saam met die eend (ek braai die gerookte eenborsies so 3-4 minute alkant in ’n riffelpan), gestoomde langsteel broccoli en ’n skeppie cous cous. Moenie te veel kommer as die sous met die uithaalslag nie lyk of dit verdik het nie – ná so 2 minute se afkoel lyk die storie heel anders. Smaaklike ete.
< Previous Vars vye-slaai met sagte bokmelkkaas
Next > Oor impulsiewe plant-inkopies